Il-Kumitat Eżekuttiv tal-Assoċjazzjoni tal-Pulizija ta’ Malta (MPA) jiddeplora bil-qawwa kollha l-inċidenti li ġraw fi tmiem il-ġimgħa li għadda f’Malta u Għawdex, f’liema inċidenti ndarbu membri tal-Korp tal-Pulizija, waqt il-qadi tad-doveri tagħhom. Fi stqarrija, l-MPA ilha għall-żmien twil tinnota u tiġbed l-attenzjoni li l-inċidenti vjolenti kontra membri tal-Korp qegħdin jiżdiedu konsiderevolment. Ix-xogħol tal-Pulizija sar wieħed mill-iktar xogħolijiet li fih iweġgħu nies matul is-sena fuq il-post tax-xogħol, u li ta’ dan, m’hemm l-ebda polza ta’ assikurazzjoni sabiex tagħmel tajjeb għad-danni li jsofru l-istess membri tal-Korp tal-Pulizija. Issa li ħraxu l-pieni u ġiet ukoll introdotta multa tassattiva għal min jattakka membri tal-Korp tal-Puizija kif ukoll impjegati pubbliċi, l-M.P.A. tistenna li dawn il-persuni jingħataw pieni adegwati li verament jirriflettu l-gravità tal-każ, u fil-paramentri tal-Liġi. L-MPA se tibqa’ tosserva dawn il-każijiet sakemm issir ġustizzja mal-membri tagħha. L-MPA terġa tisħaq li hemm bżonn li  jibda l-proċess sabiex il-membri tal-Korp ikollhom polza ta’ assikurazzjoni xierqa. Membru tal-Korp ma jiġix kumpensat tal-ispejjeż mediċi li jagħmel u tax-xogħol li jkun tilef minħabba inċidenti simili. Aħna ma nħossux li l-membri tal-Korp tal-Pulizija, li huma ħaddiema bhal kulħadd, għandhom ta’ kuljum jissograw ħajjithom u ma jiġux protetti kif xieraq mill-awtoritajiet. L-MPA turi solidarjetà sħiħa mal-membri tal-Korp u l-familji tagħhom li qegħdin ikunu affetwati direttament  b’dawn l-inċidenti. Anke l-General Workers Union (GWU) ikkundannat bil-qawwa kollha u bla riserva kull aggressjoni li ssir fuq membri tal-Korp tal-Pulizija waqt il-qadi ta’ dmirijiethom, partikularment l-inċident li ġara nhar il-Ġimgha fin-Nadur u dak tal-bieraħ f’SanPawl il-Baħar li fih sfaw imweġgħa Spettur u Surgent tal-Pulzija. Filwaqt li l-GWU turi solidarjeta’ mal-Puliija, is-Surgent u l-iSpettur, tistqarr li mhux aċċettabbli la għaliha u lanqas għall-Police Officers Union (POU), li jiġru affarijiet bħal dawn fuq membri u uffiċjali tal-Pulizija li xogħlhom hu li jaassiguraw l-osservanza tal-ligi. Il-GWU li magħha hija affiljata l-Police Officers Union, tinsisti għal rimedji immedjati ta’ protezzjoni għall-membri u uffiċjali tal-Korp waqt il-qadi ta’ dmirijiethom. Fil-fatt il-GWU diġa qed tieħu l-passi kollha meħtiega biex tiġi mħarsa s-saħħa tal-membri u l-uffiċjali kollha tal-Korp permezz ta’ diskussjonijiet li għaddejjin mal-Ministeru tal-Intern bil-għan li tinstab soluzzjoni ġusta, kif fil-fatt qed jidher li se jsir, għall-ġid tal-membri kollha tal-Korp tal-Pulizija. Ara wkoll: Suġent tal-Pulizija mweġġa waqt argument bejn tliet żgħażagħ .